b"\n_START_ARTICLE_\nYl\xc3\xa4osattomuus\n_START_SECTION_\nYl\xc3\xa4osattomuuden historiaa\n_START_PARAGRAPH_\nEri aikoina ja eri kulttuureissa naiset ovat usein esiintyneet rinnat paljaina. Esimerkiksi monissa afrikkalaisissa heimokulttuureissa on tavallista, ett\xc3\xa4 naiset liikkuvat vy\xc3\xb6t\xc3\xa4r\xc3\xb6n yl\xc3\xa4puoli vaatettamattomana. Islamin laajentumisen, l\xc3\xb6yt\xc3\xb6retkien ja siirtomaavallan aikana valloittajat pyrkiv\xc3\xa4t pukemaan alkuasukasnaisia peitt\xc3\xa4v\xc3\xa4mmin. Erityisesti pyrkimys oli ominaista kristityille ja islamilaisille k\xc3\xa4\xc3\xa4nnytt\xc3\xa4jille. Viel\xc3\xa4 viime vuosinakin islaminuskoisten ja afrikkalaisten heimokansojen v\xc3\xa4lill\xc3\xa4 on ollut aiheesta ristiriitoja._NEWLINE_Tyynenmeren saarilla kuten Tahitilla, Havaijilla, Samoalla ja Naurulla eurooppalaiset l\xc3\xb6yt\xc3\xb6retkeilij\xc3\xa4t kohtasivat pelkk\xc3\xa4\xc3\xa4n ruoho- tai kangashameeseen pukeutuneita alkuasukasnaisia. Saarilla saatetaan edelleen k\xc3\xa4ytt\xc3\xa4\xc3\xa4 perinteisi\xc3\xa4 asuja, kun esitet\xc3\xa4\xc3\xa4n perinteisi\xc3\xa4 tansseja ja lauluja._NEWLINE_Eurooppalaisessa historiassa naisen rinnat paljaaksi j\xc3\xa4tt\xc3\xa4v\xc3\xa4\xc3\xa4 vaatetusta k\xc3\xa4ytettiin ilmeisesti muun muassa antiikin Kreetalla. Antiikin kulttuuri suhtautui ihmiskehoon melko sallivasti. Kristillinen keskiaika muutti asenteen kielteisemm\xc3\xa4ksi. Silti nainen saattoi pukeutua yl\xc3\xa4osattomaan pukuun joissakin yhteyksiss\xc3\xa4 viel\xc3\xa4 uudenkin ajan ensivuosisatoina Keski-Euroopassa._NEWLINE_1500- ja 1600-luvuilla rintoja n\xc3\xa4ytettiin varsin runsaasti ja niiden kauneus oli naiselle t\xc3\xa4rke\xc3\xa4\xc3\xa4. Suuret kaula-aukot kuuluivat ilman muuta juhlavaatteisiin. Jos naisella oli t\xc3\xa4ysin paljaat rinnat, h\xc3\xa4n oli joko hovinainen tai prostituoitu. Ylh\xc3\xa4iset naiset olivat ylpeit\xc3\xa4 kauniista rinnoistaan eiv\xc3\xa4tk\xc3\xa4 piilottaneet niit\xc3\xa4 vaatteiden alle. Rinnat maalattiin lyijyvalkoisella siin\xc3\xa4 kuin kasvotkin. N\xc3\xa4nnit ja huulet punattiin elohopeapunalla. Pukuun kuuluva kaulus j\xc3\xa4tettiin kokonaan pois, kun haluttiin korostaa rintoja._NEWLINE_1900-luvun yl\xc3\xa4osattomuusmuotia edelsi l\xc3\xa4nsimaissa 1800-luvun puritaaninen viktoriaaninen aikakausi, jonka vaikutus katosi vain hitaasti. Kun esimerkiksi bikinit esiteltiin julkisuudessa vuonna 1946, niiden paljastavuus aiheutti suuren kohun. _NEWLINE_My\xc3\xb6s porvarisluokkaisten miesten piti taistella itselleen oikeus esiinty\xc3\xa4 yl\xc3\xa4ruumis paljaana. Vaikka esimerkiksi maanviljelij\xc3\xa4t ja kaivosmiehet olivat perinteisesti saaneet esiinty\xc3\xa4 ilman paitaa, oli porvarillinen julkisuus suhtautunut torjuvasti paljaaseen yl\xc3\xa4kehoon etenkin viktoriaanisesta ajasta alkaen. Paljas miehen yl\xc3\xa4ruumis tuli hyv\xc3\xa4ksytt\xc3\xa4v\xc3\xa4ksi 1920-luvun lopulla. Filmit\xc3\xa4hti Clark Gable riisui ennenkuulumattomasti paitansa vuonna 1934 Hollywood-elokuvassa Tapahtuipa er\xc3\xa4\xc3\xa4n\xc3\xa4 y\xc3\xb6n\xc3\xa4. Kuitenkin aina 1960-luvulle asti miesten rintakarvat ajeltiin amerikkalaisissa elokuvissa. Viel\xc3\xa4 1960-luvulla oli rangaistava teko, jos mies riisui paitansa New Yorkin Keskuspuistossa. _NEWLINE_Naisen rinnat paljastava uimapuku p\xc3\xa4\xc3\xa4si julkisuuteen vuonna 1964, kun it\xc3\xa4valtalaisen muotisuunnittelija Rudi Gernreichin Yhdysvalloissa luonnostelema asu tuotiin median n\xc3\xa4ht\xc3\xa4v\xc3\xa4ksi. Asulle annettiin nimeksi monokini, koska se bikinin kaksiosaisuuden (bi-kini) sijaan koostui vain yhdest\xc3\xa4 vaatekappaleesta (mono-kini). Alkuper\xc3\xa4isen monokinin vy\xc3\xb6t\xc3\xa4r\xc3\xb6linja asettui korkealle ja siin\xc3\xa4 oli rintojen v\xc3\xa4list\xc3\xa4 kulkevat olkaimet. My\xc3\xb6hempi yl\xc3\xa4osaton uimapuku on muistuttanut l\xc3\xa4hinn\xc3\xa4 bikini\xc3\xa4, jonka rintaliiviosa on riisuttu pois._NEWLINE_Edest\xc3\xa4 otetun, n\xc3\xa4nnit paljastavan kuvan Gernreichin suunnittelemasta monokinista julkaisi ensimm\xc3\xa4isen\xc3\xa4 Women's Wear Daily -lehti 3. kes\xc3\xa4kuuta 1964. Mannekiinina oli malli Peggy Moffitt. Sittemmin julkaistuissa valokuvissa malli peitt\xc3\xa4\xc3\xa4 n\xc3\xa4nnins\xc3\xa4 k\xc3\xa4sivarsillaan. Saman kuun lopussa 19-vuotias mannekiini Toni Lee Shelley esiintyi monokinissa Chicagolaisella uimarannalla, jossa h\xc3\xa4net pid\xc3\xa4tettiin syytettyn\xc3\xa4 s\xc3\xa4\xc3\xa4dytt\xc3\xb6m\xc3\xa4st\xc3\xa4 esiintymisest\xc3\xa4. Tapauksen ansiosta yl\xc3\xa4osattomasta uimapuvusta tuli Yhdysvalloissa laajamittainen puheenaihe. _NEWLINE_Monokinin innoittamana syntyi my\xc3\xb6s yl\xc3\xa4osattomia arki- ja juhla-asuja, joita pidettiin enimm\xc3\xa4kseen kotona tai muuten suljetuissa tilaisuuksissa. Englannissa er\xc3\xa4s kauppias kertoi myyneens\xc3\xa4 naisille toistasataa yl\xc3\xa4osatonta pukua kotiasuiksi. Kes\xc3\xa4ll\xc3\xa4 1964 lehdet uutisoivat englantilaisesta Marlene Gillardista, joka lauloi kirkkoherran poistuttua kirkon tanssiaisissa kotitekoisessa yl\xc3\xa4osattomassa puvussa. Pariisissa poliisi pid\xc3\xa4tti 18-vuotiaan mannekiinin Yvette Carpentierin, joka istui er\xc3\xa4\xc3\xa4ss\xc3\xa4 kahvilassa Champs-\xc3\x89lys\xc3\xa9esin varrella leningiss\xc3\xa4, joka j\xc3\xa4tti h\xc3\xa4nen rintansa paljaiksi._NEWLINE_Amerikkalaiset torjuivat paljaat rinnat, mutta joihinkin Euroopan osiin yl\xc3\xa4osattomuus rantautui 1960-luvulla j\xc3\xa4\xc3\xa4d\xc3\xa4kseen. Valloitus alkoi Ranskan Rivieralta nudistiyhteis\xc3\xb6ist\xc3\xa4, joista yl\xc3\xa4osattomia naisia levitt\xc3\xa4ytyi yleisille rannoille. Yl\xc3\xa4osattomuudesta alkoi tulla julkinen valtavirran ilmi\xc3\xb6, vastakohtana nudistien yhteis\xc3\xb6llisyydelle. My\xc3\xb6s Brigitte Bardot ja jotkut muut edell\xc3\xa4k\xc3\xa4vij\xc3\xa4t rupesivat n\xc3\xa4ytt\xc3\xa4ytym\xc3\xa4\xc3\xa4n rannalla pelk\xc3\xa4ss\xc3\xa4 bikinin alaosassa St. Tropez\xe2\x80\x99ssa vuodesta 1967 alkaen. Cannesin elokuvajuhlien aikaan t\xc3\xa4htijulkisuutta hamuavat nuoret naiset ryhtyiv\xc3\xa4t poseeraamaan valokuvaajille rinnat paljaina Cannesin rannoilla. _NEWLINE_Muotilehti Elle kiinnitti uuteen muotiin huomiota vuonna 1970, ja pian kaikilla naisilla oli vapaus riisua yl\xc3\xa4osa ranskalaisilla rannoilla. Ranskasta ja Rivieralta muoti levisi pitkin V\xc3\xa4limeren rantaviivaa Espanjaan ja Italiaan. L\xc3\xa4nsi-Saksa seurasi mukana. _NEWLINE_Todellisen kansainv\xc3\xa4lisen l\xc3\xa4pimurron yl\xc3\xa4osattomuus koki 1980-luvun loppupuolella. Silloin siit\xc3\xa4 tuli hyv\xc3\xa4ksytty\xc3\xa4 rannoilla miltei kaikkialla Euroopassa sek\xc3\xa4 Australiassa. Joillakin rannoilla nuoret naiset kokivat huippuvuosina yl\xc3\xa4osattomuuden jopa pakottavaksi normiksi ja vasten tahtoaan p\xc3\xa4\xc3\xa4ttiv\xc3\xa4t paljastaa rintansa kenen tahansa rannalla olijan n\xc3\xa4ht\xc3\xa4v\xc3\xa4ksi. 1980-luvulla my\xc3\xb6s naisten uimapuvun alaosa pieneni ja koki \xc3\xa4\xc3\xa4rimm\xc3\xa4isen kaventumisensa tangojen ja stringien muodossa. T\xc3\xa4m\xc3\xa4n seurauksena naiset joutuivat ajelemaan h\xc3\xa4pykarvansa entist\xc3\xa4 kapeammaksi vanaksi, jotta niukka uimapuku ei paljastaisi niit\xc3\xa4._NEWLINE_Uimarannalta ja sen v\xc3\xa4litt\xc3\xb6m\xc3\xa4st\xc3\xa4 l\xc3\xa4heisyydest\xc3\xa4 yl\xc3\xa4osattomuus ei ole laajamittaisena ilmi\xc3\xb6n\xc3\xa4 levinnyt muihin ymp\xc3\xa4rist\xc3\xb6ihin. Haute couture -muotin\xc3\xa4yt\xc3\xb6sten paljaspovisten mallien esittelem\xc3\xa4t puvut suunnitellaan vain n\xc3\xa4yt\xc3\xb6ksi\xc3\xa4 varten. 1990-luvun alussa Madonna tosin saattoi n\xc3\xa4ytt\xc3\xa4yty\xc3\xa4 seurapiirijuhlassa rinnat paljaaksi j\xc3\xa4tt\xc3\xa4v\xc3\xa4ss\xc3\xa4 mekossa._NEWLINE_Pohjois-Amerikan tiukkamoraalisissa piireiss\xc3\xa4 yl\xc3\xa4osattomuus ei ole saavuttanut milloinkaan yleist\xc3\xa4 hyv\xc3\xa4ksynt\xc3\xa4\xc3\xa4. Viime aikoina Yhdysvalloissa on alkanut kasvaa \xe2\x80\x9dyl\xc3\xa4osaton tasavertaisuus\xe2\x80\x9d -liike (Topfree equality), jonka tavoite on taata naisille yhdenvertainen oikeus esiinty\xc3\xa4 yl\xc3\xa4keho paljaana siell\xc3\xa4, miss\xc3\xa4 se on miehillekin sallittua, kuten uimarannoilla ja puistoissa. Vuonna 1991 liikkeen kanadalainen aktivisti Gwen Jacobs (s. 1972) koetti k\xc3\xa4vell\xc3\xa4 yl\xc3\xa4osattomissa kadulla Ontariossa, mutta h\xc3\xa4net pid\xc3\xa4tettiin. Tapauksen j\xc3\xa4lkipuinti johti lainmuutokseen niin, ett\xc3\xa4 naisten yl\xc3\xa4osattomuus tuli sallituksi Ontarion provinssissa. Vastaava lainmuutos on tehty my\xc3\xb6s muun muassa Havaijin, Mainen ja New Yorkin osavaltioissa sek\xc3\xa4 erikseen joissain kaupungeissa, muun muassa Washingtonissa. Lakiin kirjoitettu oikeus ei kuitenkaan ole taannut sit\xc3\xa4, ett\xc3\xa4 yl\xc3\xa4osattomuus olisi mahdollista my\xc3\xb6s k\xc3\xa4yt\xc3\xa4nn\xc3\xb6ss\xc3\xa4._NEWLINE_Islam kielt\xc3\xa4\xc3\xa4 julkisen yl\xc3\xa4osattomuuden.\n_START_SECTION_\nYl\xc3\xa4osattomuus Suomessa\n_START_PARAGRAPH_\nYl\xc3\xa4osattomuus tuli my\xc3\xb6s Suomeen 1980-luvun loppuvuosina. Tuolloin mink\xc3\xa4 tahansa suurehkon kaupungin uimarannoilla saattoi n\xc3\xa4hd\xc3\xa4 yl\xc3\xa4osattomia auringonottajia runsain m\xc3\xa4\xc3\xa4rin. Muoti kuitenkin hiipui 1990-luvulle tultaessa, ja nyky\xc3\xa4\xc3\xa4n yl\xc3\xa4osaton nainen on suhteellisen harvinainen ilmi\xc3\xb6 Suomen uimarannoilla. Rinnat ja n\xc3\xa4nnit paljastavassa uima-asussa n\xc3\xa4ytt\xc3\xa4ytymist\xc3\xa4 ei yleens\xc3\xa4 tulkita \xe2\x80\x9dep\xc3\xa4siveelliseksi esiintymiseksi\xe2\x80\x9d, eiv\xc3\xa4tk\xc3\xa4 poliisit yleens\xc3\xa4 puutu siihen uimarannoilla tai vastaavissa ymp\xc3\xa4rist\xc3\xb6iss\xc3\xa4._NEWLINE_Laman aikana 1990-luvun alussa jotkut ravintolat houkuttelivat asiakkaita topless-tarjoilijoilla tai karaoke-em\xc3\xa4nnill\xc3\xa4. Ilmi\xc3\xb6 hiipui muutamassa vuodessa.\n_START_SECTION_\nYl\xc3\xa4osattomuuden sosiologiaa\n_START_PARAGRAPH_\nRintojen paljastaminen n\xc3\xa4hd\xc3\xa4\xc3\xa4n usein osana toisen maailmansodan j\xc3\xa4lkeist\xc3\xa4 naisten emansipaatiota. Monet feministit mielt\xc3\xa4v\xc3\xa4t paljaat rinnat tasa-arvoisuudeksi miesten rinnalla ja askeleeksi naiskehon vapauttamisessa kulttuurisesta pakkopaidasta. Toisaalta joillekin rintojen paljastaminen tarkoittaa miesten katseiden objektiksi asettumista. _NEWLINE_Monet naiset ovat haluttomia riisumaan yl\xc3\xa4osaansa kaikkein vapaamielisimmill\xc3\xa4kin rannoilla. T\xc3\xa4m\xc3\xa4 johtuu siit\xc3\xa4, ett\xc3\xa4 naisen n\xc3\xa4nnej\xc3\xa4 pidet\xc3\xa4\xc3\xa4n edelleen laajasti ep\xc3\xa4siveellisen\xc3\xa4 alueena, jota ei sovi n\xc3\xa4ytt\xc3\xa4\xc3\xa4. Ovathan ne erogeeninen alue, joka erektoituu kiihottuessa. Siksi moni on sit\xc3\xa4 mielt\xc3\xa4, ett\xc3\xa4 ainakin n\xc3\xa4nni ja n\xc3\xa4nnipiha pit\xc3\xa4isi peitt\xc3\xa4\xc3\xa4 katseilta. Lis\xc3\xa4ksi l\xc3\xa4nsimaisessa kulttuurissa naisen n\xc3\xa4nnist\xc3\xa4 on vuosisatojen my\xc3\xb6t\xc3\xa4 kehkeytynyt tabu. Kristinuskon tiukan asennoitumisen vaikutus kehityksen suuntaan on ilmeinen. _NEWLINE_On melko h\xc3\xa4mm\xc3\xa4stytt\xc3\xa4v\xc3\xa4\xc3\xa4, ett\xc3\xa4 naiset riisuivat yl\xc3\xa4osansa ensimm\xc3\xa4isen\xc3\xa4 katolisessa Euroopassa. Sen sijaan protestanttinen Pohjois-Amerikka suhtautuu ilmi\xc3\xb6\xc3\xb6n l\xc3\xa4nsimaista kaikkein kielteisimmin. Viel\xc3\xa4 torjuvampaa asennoituminen on sen sijaan muslimikulttuurissa. My\xc3\xb6s esimerkiksi Etel\xc3\xa4-Koreassa suhtaudutaan sek\xc3\xa4 naisten ett\xc3\xa4 miesten yl\xc3\xa4osattomana esiintymiseen hyvin kielteisesti. Uimassa k\xc3\xa4yd\xc3\xa4\xc3\xa4n peitt\xc3\xa4v\xc3\xa4sti pukeutuneena. _NEWLINE_Matkailijana etel\xc3\xa4ss\xc3\xa4 esimerkiksi moni skandinaavinainen saattaa vapautua n\xc3\xa4ytt\xc3\xa4ytym\xc3\xa4\xc3\xa4n yl\xc3\xa4osattomana hyvin huolettomasti, jopa kaupungilla kulkiessaan. K\xc3\xa4yt\xc3\xb6st\xc3\xa4 on perusteltu muun muassa sill\xc3\xa4, ett\xc3\xa4 paljasrintaisena esiintyminen kuuluu perinteisesti paikalliseen kulttuuriin. Mutta esimerkiksi Espanjassa t\xc3\xa4m\xc3\xa4 ei v\xc3\xa4ltt\xc3\xa4m\xc3\xa4tt\xc3\xa4 pid\xc3\xa4 paikkaansa, ja rinnat paljaana esiintyv\xc3\xa4t turistit saattavat olla erityisesti sis\xc3\xa4maasta tulevalle espanjalaiselle h\xc3\xa4mment\xc3\xa4v\xc3\xa4 tai jopa j\xc3\xa4rkytt\xc3\xa4v\xc3\xa4 ilmi\xc3\xb6._NEWLINE_Ranskassa er\xc3\xa4\xc3\xa4n Rivieran lomakeskuksen pormestari m\xc3\xa4\xc3\xa4r\xc3\xa4si voimaan tiukan s\xc3\xa4\xc3\xa4nn\xc3\xb6n: paidatta pikkukaupungin kadulla liikkuvat miehet saavat sakot. Rinnat paljaina kulkevat naiset sen sijaan ovat yleinen n\xc3\xa4ky kaupungissa. Pormestarin perusteluina oli se, ett\xc3\xa4 paidattomista miehist\xc3\xa4 syntyy kuvauksellisille kaduille mauton n\xc3\xa4ky._NEWLINE_Yl\xc3\xa4osattomuuden historiaan on liittynyt rasistinen sivujuonne. Esimerkiksi jo viktoriaanisen ajan loppupuolelta l\xc3\xa4htien, vuodesta 1896, National Geographic -lehti on saattanut julkaista valokuvia yl\xc3\xa4osattomana esiintyvist\xc3\xa4 tummaihoisista alkuasukasnaisista. Lehti perustelee k\xc3\xa4yt\xc3\xa4nt\xc3\xb6\xc3\xa4\xc3\xa4n sill\xc3\xa4, ett\xc3\xa4 alkuasukkaiden yl\xc3\xa4osattomuus on trooppisissa olosuhteissa t\xc3\xa4ysin luonnollista ja siksi hyv\xc3\xa4ksytt\xc3\xa4v\xc3\xa4\xc3\xa4, vaikka valkoihoisten tapauksessa se ei tulisi kuuloonkaan."